Sagunt commemorarà el Dia pels Drets de la Infància este diumenge amb una doble cursa solidària a benefici d'UNICEF
14 de novembre 2022

![](/media/1g4bfzjw/c1_mini_m1_vicarrerasolidariaunicefderechosinfancia.jpg?width=850&height=478.125)

El departament de Joventut i Infància de l'Ajuntament de Sagunt ha organitzat per a este diumenge, 20 de novembre, en col·laboració amb UNICEF, la VI Cursa Solidària pels Drets de la Infància amb motiu de la commemoració anual del Dia Mundial de la Infància, que és eixa mateixa jornada.

L'activitat constarà de dos proves: una de 5 quilòmetres i competitiva i una altra de 2,5 quilòmetres familiar i no competitiva. A les 11.00 hores començarà la 5K i a les 12.00 hores la familiar, en la qual les persones participants podran fer el recorregut caminant, amb carret de nadó, en patí, amb la seua mascota, etcètera. L'eixida i la meta d'ambdós estarà situada al carrer Cap Moraira, prop del CEIP Vilamar. No obstant això, ja des de les 10.30 hores i fins les 13.30 hi haurà diverses activitats d'animació com ara tallers, jocs i inflables.

El lliurament de dorsals, bossa i saquet del corredor tindrà lloc un dia abans, este dissabte, 19 de novembre, en horari de 17.00 a 20.00 hores en el Casal Jove del Port de Sagunt, així com també el mateix dia de la carrera des d'una hora abans de l'inici d'esta.

Les inscripcions tenen un cost de 7 euros per persona i tots els diners recaptats, a excepció de les despeses de gestió, aniran destinats al Projecte Gotes impulsat per UNICEF. Concretament, l'aportació solidària en el cas de les persones que es presenten a la 5K serà de 4,69 euros, mentre que en el de la familiar serà de 5,30 euros. La inscripció per a participar en esta segona prova no competitiva haurà de ser d'una persona adulta i un xiquet o xiqueta.

També hi haurà habilitada una fila zero per a persones que no vulguen participar en cap dels dos traçats però que, així i tot, vulguen col·laborar econòmicament. Les inscripcions es poden formalitzar a través de la pàgina web de gestió Sportmaniacs o en este [**enllaç**](https://sportmaniacs.com/es/services/inscription/vi-carrera-solidaria-por-los-derechos-de-la-infancia-25k-y-5k-2023). A l'hora de fer la inscripció, en la pestanya destinada al nom del club cal posar el nom del centre educatiu o del club al qual es pertany, si és el cas, ja que a més dels trofeus a les tres primeres persones de cada gènere a arribar a meta hi ha un trofeu amb bo esportiu per al centre escolar amb major nombre d'inscripcions, tant en la 5K com en la familiar i un altre trofeu amb bo esportiu per a l'equip amb majors inscripcions en la 5K.

Esta iniciativa naix dels grups de participació infantil i adolescent del municipi com ara Dinakids i el Consell d'Infància, HRjove, el Consell de Joves i Corresponsals, així com per part de les regidories de Joventut i Infància i d'Activitat Física, Salut i Esport. L'acció es fa coincidir amb el 20 de novembre, que és el Dia Universal de la Infància en commemoració de la signatura de la Convenció sobre els Drets del Xiquet per les Nacions Unides en 1989.

*   [](http://www.facebook.com/sharer.php?u=https://aytosagunto.es/va/actualitat/vi-cursa-solidaria-pels-drets-de-la-infancia-unicef-sagunt-2022-11-14/ "Facebook")
*   [](http://twitter.com/share?url=https://aytosagunto.es/va/actualitat/vi-cursa-solidaria-pels-drets-de-la-infancia-unicef-sagunt-2022-11-14/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/vi-cursa-solidaria-pels-drets-de-la-infancia-unicef-sagunt-2022-11-14/ "Linked In")
*   [](mailto:?body=https://aytosagunto.es/va/actualitat/vi-cursa-solidaria-pels-drets-de-la-infancia-unicef-sagunt-2022-11-14/)